SONIC บวก 4% ตั้งเป้ารายได้ปีนี้โต 20% แตะ 1.3 พันลบ. จ่อทุ่ม 200 ลบ. พัฒนาระบบโลจิสติกส์
SONIC บวก 4% ตั้งเป้ารายได้ปีนี้โต 20% แตะ 1.3 พันลบ. จ่อทุ่ม 200 ลบ. พัฒนาระบบโลจิสติกส์ โดย ณ เวลา 15.06 น. ราคาอยู่ที่ระดับ 1.41 บาท บวก 0.06 บาท หรือ 4.44% สูงสุดที่ระดับ 1.43 บาท ต่ำสุดที่ระดับ 1.35 บาท มูลค่าการซื้อขาย 12.81 ล้านบาท
30 ม.ค. 2562

ผู้สื่อข่าวรายงานว่า ราคาหุ้น บริษัท โซนิค อินเตอร์เฟรท จำกัด (มหาชน) หรือ SONIC ณ เวลา 15.06 น. อยู่ที่ระดับ 1.41 บาท บวก 0.06 บาท หรือ 4.44% สูงสุดที่ระดับ 1.43 บาท ต่ำสุดที่ระดับ 1.35 บาท มูลค่าการซื้อขาย 12.81 ล้านบาท

นายสันติสุข โฆษิอาภานันท์ ประธานเจ้าหน้าที่บริหาร SONIC เปิดเผยว่า บริษัทวางเป้าหมายการเติบโตของรายได้ในปี 62 ไม่ต่ำกว่า 20% มาที่ 1,300 ล้านบาท ตามแผนการขยายลงทุนต่อเนื่อง
โดยในปีนี้บริษัทเตรียมเงินลงทุน 200 ล้านบาท รองรับการพัฒนาระบบโลจิสติกส์แบบครบวงจร ทั้งทางบก ทางน้ำ และทางอากาศ แบ่งเป็น การใช้เงินประมาณ 60 ล้านบาท สำหรับการเพิ่มจำนวนรถบรรทุกหัวลาก-หางลาก เพื่อรองรับบริการขนส่งสินค้าทางบก ส่วนอีก 60 ล้านบาท จะใช้สำหรับปรับปรุงอาคารและพื้นที่ศูนย์รวบรวมและกระจายสินค้า บนพื้นที่ขนาด 2,000 ตารางเมตร เพื่อรองรับพันธมิตรทางธุรกิจ สำหรับรองรับบริการขนส่งสินค้าผ่านชายแดน โดยเฉพาะการขยายตลาดไปในกลุ่มประเทศ CLMV ทั้งกัมพูชา สปป.ลาว เมียนมา และเวียดนาม
อีกทั้งยังมีแผนใช้เงินลงทุนซื้อที่ดินและอาคารพาณิชย์ เพื่อเพิ่มพื้นที่ให้บริหารในบริเวณท่าเรือแหลมฉบัง อีกราว 60 ล้านบาท ซึ่งตามแผนคาดว่าจะแล้วเสร็จและให้บริการได้ในปี 62 และเตรียมงบลงทุนอีกราว 20 ล้านบาทในการพัฒนาระบบสารสนเทศและเทคโนโลยีเพิ่มเติม นอกจากนี้ บริษัทอยู่ระหว่างเจรจาจัดหาพื้นที่เช่าเพิ่มเติมภายในสนามบินสุวรรณภูมิเพื่อรองรับงานโอเปอเรชั่นสำหรับการขยายตลาดการขนส่งสินค้าทางอากาศเพิ่มขึ้นด้วย
อย่างไรก็ดี บริษัทยังมองโอกาสการเติบโตทางธุรกิจจากการหาพันธมิตรใหม่ ๆ รวมไปถึงการมองหาโอกาสในการเข้าซื้อกิจการ (M&amp;A) เนื่องจากมองว่ากลยุทธ์ดังกล่าวจะมีส่วนสนับสนุนให้บริษัทสามารถขยายฐานลูกค้ารายใหม่ในภูมิภาคเอเชียได้ง่าย และเสริมศักยภาพความแข็งแกร่งทางธุรกิจมากขึ้น โดยเฉพาะในตลาดสิงคโปร์และฮ่องกงที่ปัจจุบันถือเป็นศูนย์กระจายสินค้าชั้นนำของภูมิภาค
“จากแผนการลงทุนทั้งหมด ทำให้ SONIC มั่นใจว่า จะช่วยเพิ่มศักยภาพการให้บริการระบบโลจิสติกส์แบบครบวงจร ให้แก่ลูกค้ารายใหม่ และเก่า ทั้งในและต่างประเทศได้อย่างมีประสิทธิภาพมากขึ้น และจะเป็นส่วนสำคัญ ที่จะสนับสนุนอัตราการเติบโตของรายได้ในปี 62 ให้ขยายตัวเพิ่มขึ้นไม่ต่ำกว่า 20% หรือ 1,300 ล้านบาท” นายสันติสุข กล่าว